इमर्जिङ स्टार्समा अत्तरियाका ६ खेलाडी
धनगढी प्रिमियर लिग (डीपीएल)को तेस्रो संस्करणमा प्रभावशाली प्रदर्शन गर्ने १९ वर्षमुनिका खेलाडीसम्मिलित डीपीएल इमर्जिङ स्टार्स टोली घोषणा गरिएको छ । यो टिमले दक्षिण अफ्रिकामा दुई साताको विशेष प्रशिक्षण अवसर पाउनेछ ।
काठमाडौँ — धनगढी प्रिमियर लिग (डीपीएल)को तेस्रो संस्करणमा प्रभावशाली प्रदर्शन गर्ने १९ वर्षमुनिका खेलाडीसम्मिलित डीपीएल इमर्जिङ स्टार्स टोली घोषणा गरिएको छ । यो टिमले दक्षिण अफ्रिकामा दुई साताको विशेष प्रशिक्षण अवसर पाउनेछ ।धनगढी क्रिकेट एकेडेमीले डीपीएलका सद्भावना दूत जोन्टी रोट्स र रायन मरोनको पहलमा युवा खेलाडीलाई दक्षिण अफ्रिका भ्रमण गराउन लागेको हो । यसका लागि स्पोटर््स एडसँग सहकार्य गरिएको छ । डीपीएल इमर्जिङ स्टार्स टिम दसैंपछि दक्षिण अफ्रिका जानेछ । १५ सदस्यीय टोलीको सम्पूर्ण खर्च आयोजक डीपीएल र स्पोर्ट्स एडले व्यवस्थापन गर्ने एकेडमीका अध्यक्ष सुवास शाहीले जानकारी दिए । खेलाडीको प्रदर्शन र उमेर हेरेर छनोट गरिएको स्पोर्ट्स एडका अभिषेक केसीले बताए । इमर्जिङ टिममा उपाधि विजेता सीवाईसी अत्तरियाका ६, उपविजेता महेन्द्रनगर युनाइटेडका ३, विराटनगर किंग्स र धनगढी स्टार्सका २–२, रूपन्देही च्यालेन्जर्स र काठमाडौं गोल्डेन्सका १–१ खेलाडी छन् । अत्तरियाका रित गौतम, कमलसिंह ऐरी, अदिल अन्सारी, दीपेन्द्र रावत, सन्दीप जोरा, खगेन्द्र जैसी, महेन्द्रनगरका रोहित पौडेल, कुशल मल्ल, सुशील खड्का, विराटनगरका तृतराज दास, सुवास ऐर, धनगढीका पवन सर्राफ र कृष्ण ऐर, रूपन्देहीका भीम सार्की र काठमाडौंका रशिद खान छन् । 